  Виталий Пронин Татьяна Тенсина: Мон асме туж но туж шудо адямиен лыдъясько, сюлмыя уж бырйыны быгатӥ шуыса.1995-тӥ арысен                  27-тӥ куартолэзе быдэс Россиын пусъё Библиотекаослэсь нуналзэс. Шаерысьтымы Национальной библиотекаен кивалтэ Удмуртиысь культура удысысь дано ужась Татьяна Владимировна Тенсина. Национальной библиотекалэн аслаз юртэз али пытсамын, но ужзы азьланьтӥське. Ӟуч выжы- Вордӥськемын мон Кияса ёросысь Лутоха ӟуч гуртын. Анае-атае, Тамара Павловна но Владимир Романович Пестеревъёс, 3 нылъёсыз будэтӥзы, мон пичиез луисько. Мыным туж тунсыко вал выжымылэсь кытысь луэмзэ тодыны. Соин ик Сергей Жилин шаерчиен архивын бугыръяським, тодмо луиз - выжыям мон 9-тӥ поколение луисько. Данъяськон мылкыды бугырске со понна. Отын ик жаляса но верасько: ми вордӥськем палъёсысьтымы городэ кошким. Гуртамы ӵыжы-выжымы кылемын ӧвӧл ни. Озьы ке но мон ӵемысь тодам вайылӥсько вордӥськем палъёсме, угось шудо пичи дыры отын ортчиз. Кияса ёрос Удмуртилэн лымшор палаз интыяськемын, бигеръёслы матын. Милям школаямы нылпиос 3 кылын верасько вал: - удмурт, ӟуч, бигер. Дорамы дышетскизы Агрыз ёросысь бигер нылпиос, интернатын улӥзы. Куинь выжы калыклэн нылпиосыз, ми туж эшъяськыса будӥм. Вераськимы њуч кылын. Огазьын, ог-огмылы котьку юрттӥськыса будӥмы. Умурт кыл но лулчеберет котырамы тросгес вал бере, со лулпушкамы пыӵамын кадь. Мон удмурт кылын уг вераськиськы, но троссэ валасько. Октябрёнок.Книгаез яратон мылкыды пичи дырысен ик пуромиз. Со вакытэ ваньмыз лыдӟисько вал кадь, потэ мыным. Кин ке шергес, кин ке ӵемгес кияз книга кутылӥз. Нош мон книга дуннее выйи: кӧня тунсыкоез отчы ватэмын вылэм, ма сярысь но уд тоды отысь. Вераны кулэ, дыр, тросэз семья бордысь но потэ шуыса. Мынам атае но песятае туж трос лыдӟиськизы, соосты ӵемысь книгаен яке журнал-газетэн адӟыны луэ вал. Огшоры крестьян воргоронъёс, но туж визьмоесь, олома сярысь но тодо вал. Асьмемыз, кытын ке пыдлось гуртын улӥськом шуыса, чик ӧм малпалэ. Ми, пичиос, библиотекае шумпотыса вуылӥм. Одӥг учыр йырысьтым уг кошкы: «Ачиз ветлӥсь кут» удмурт выжыкылэз лыдӟи, школае но уг ветлӥськы вал ай. Лыдӟи но библиотекае берен нуисько. Куазь туж кезьыт, бызьыса мынӥсько, ӧй но вала, кызьы книгае усем. Библиотекае вуи но, киям номыри ӧвӧл. Ураме утчаны потӥ, ӧй шедьты, кӧты ӝож луыса туж  бӧрдӥ соку. Ыштэм книга интые мукетсэ вайи - Н. Носовлэсь «Живая шляпазэ». Будэмея выжыкылъёсыз тодмо советской гожъясьёслэн произведениоссы воштӥзы. 4-тӥ классъёсын дышетскыкум, туж яратӥ Е. Ильиналэсь «Четвёртая высота» повестьсэ. Сюлмам пыриз кышкасьтэм Гуля Королёвалэн образэз. Мон малпамъя, туала нылпиослы но таӵе геройёс сярысь лыдӟыны кулэ. А. Гайдарлэсь «Тимур и его команда» книгазэ улонэ пыӵатӥськом вал. Со вакытэ быдэс странаямы вӧлмиз тимуровской движение. Ми но пересьёс доры ветлӥмы, пу пильылыны юрттылӥм, утялтӥським, пельнянь но кутэммы вань. Шудыны но, ужаны но вутскылӥм. Мон шумпотӥсько, пинал дыры совето вакытэ ортчиз шуыса, вордскем гуртам, эшъёсын огазьын. Ми ӧм малпалэ, мае тузӥзэгес дӥсяно, кыӵе дизайнерлэсь дӥсьсэ нуллоно.Мылкыдъя уж- Школаез йылпумъяса, Иже дышетскыны кошки. Малпай историк луыны, школаысен ик туж тунсыко потэ вал мыным та предмет. УдГУ-ысь историяя факультетэ пырон понна документъёсме сётӥ. Баллъёсы ӧзгес тырме. Озьы малпамтэ шорысь Ижысь культурая  училищее библиотекарьёсты дасясь ёзэтэ вуи. Со мыным вылысь Инмарен гожтэм сюрес вылэм, дыр. Татысен мынам библиотекарьлэсь ужзэ яратон мылкыды бугырскиз. Туж устоесь дышетӥсьёсмы вал. Соос профессиез яратон но гажан мылкыд пыӵатӥзы. Училищеез горд дипломен йылпумъяй но кошки азьлань тодон-валанме будэтыны. Нялтас вераны кулэ, горд дипломтэк монэ соку ик институтэ пырыны ӧй лэзьысалзы, 3 ар ужаны кулэ луысал. Ӟеч дышетскеме юрттӥз. Вуи Челябинске, культурая институтэ. Нош отын мыным шуизы: тӥледлы тупалозгес Пермьын дышетскыны. Озьы сюресме берыктоно луи Пермьысь культурая институт пала. Тунсыко потыса но мыло-кыдо дышетски. Институтэз 1991-тӥ арын йылпумъяй. Та арысен кутскиз библиотека удысын ужан сюресэ. Мон асме туж но туж шудо адямиен лыдъясько, сюлмыя уж бырйыны быгатӥ шуыса.Ужаны кутски Дэри ёрос библиотекаын, бызьыса мынӥсько вал уж дурам. Лыдӟиськон залын библиограф луыса ужай, карьера сярысь ӧй но малпалля. Вераме потэ, мон котьку ужасько, вань кужымме, мылкыдме сётыса. Кызьы удмуртъёс шуо: ужамъя ужам потэ. Мукет сямен уг быгатӥськы. 6 ар талэсь азьло со вакытэ культурая министр Д. Иванов мыным дэмлаз Ижысь синтэмъёслэн элькун библиотекаенызы кивалтыны. Соглаш луи - малпай, ӵектӥзы бере, озьыен, оско. Соку та библиотекалэн юртъерез куашкан калэ вуэмын вал. Кӧня кужым кулэ луиз сое  чебер юртъер карыны. Али данъяськыса верасько: отын туж шулдыр, ляб адњисьёс но синтэмъёс понна вань луонлыкъёс кылдытэмын, кулэ луись техника пуктэмын. Пермьысь культурая институтын дышетскыкуз (паллянысез).Нош 2015-тӥ арын мыным мукет, эшшо но бадӟымгес, ӵектон вуиз - Удмурт Элькунысь Национальной библиотекаен кивалтыны. Мон туж шугъяськи: вормо-а меда та ужез, укыр бадӟым кыл кутон. Эшъёсы, семьяе мылкыдме ӝутӥзы, мыным оскемзэс веразы. Озьы, 2-тӥ арзэ тыршисько Удмурт шаерысь валтӥсь библиотекаын. Азям сылӥсь ужпумъёс 10 поллы тросгес луизы: азьвылаз библиотекаын 25-30 адями понна кыл кутоно вал ке, татын - 200 адями понна. Мынам сыӵе адӟонэ: куашкам юртъерез пыд вылаз султытон. 2011-тӥ арын судлэн пуктэмезъя Советской ульчаысь Национальной библиотекалэсь юртсэ пытсазы, куашкан калэ вуэмын шуыса.Элькун библиотекаен кивалтыны соглаш луэмме вераса, мон азям валтӥсь ужпум пуктӥ - библиотекалэсь юртсэ выльдоно. Жаляса верасько, со мынам мылкыды но тыршеме бордысь гинэ уг поты - элькун кивалтэт юрттыны кулэ. Со сяна, калык но бадӟымгес саклык мед висъялоз вылэм та ужпумез йылаз-пумаз вуттонлы. Малы? Библиотекалэн кулэлыкез сярысь паськытгес верано, калык мед тодоз, кызьы радъяське тупатон-выльдон ужмы. Кулэ-а та библиотека, оло нош, со воксё нокинлы кулэ ӧвӧл. Лыдӟисьёсмы - студентъёс, наукаен вырисьёс - малпало, лыдњиськон юртэз тупатъяло, со ӝоген усьтӥськоз шуыса. Ку, пе, библиотекаяды экскурсие мыномы. Нош экскурсия ортчытон дорозь туж кыдёкын на. Берлинын «Вунонтэм полк».Инмарен валче туэ проектно-сметной документъёсыз радъянэз йылаз-пумаз вуттыны малпаськом. Отӥяз, туж оскисько, элькун но федерал бюджетъёсысь коньдон висъялозы тупатъян-выльдон ужлы. Ваньмыз умой радъяськиз ке, выльдэм библиотека яратоно лыдӟисьёсыз понна 2020-тӥ арлы ӧсъёссэ вӧлак усьтоз. Ми юн оскиськом солы. Туннэ туж алама условиосын ужано луиськом. Милемлы гинэ секыт ӧвӧл, лыдӟисьёсмы но ӝожтӥсько: ӟоскыт комнатаос, вужесь каталогъёс… Тросэз шунытэн тодазы ваё азьвыл библиотекалэсь лыдӟиськон залъёссэ, лампа ӝуам улсын ужамъёссэс. Со туж дуно ми понна. Элькун библиотекалэн аспӧртэмлыкез - вань ужмы но фондъёсмы герӟаськемын академической наукаен. Жаляса верано, 2 поколение студентъёс книгаосын йӧно храме ӧз вуылэ ни. Озьы ик ми азьын мукетыз ужпум сылэ - библиотекалэсь фондзэ тус-тас луэмлэсь утёно. Али со оглом 1,5 миллион документъёс: книгаос, рукописьёс, газет-журналъёс, листовой изданиос, грампластинкаос но компакт-дискъёс.Асьме юртмы ӧвӧлэн элькун библиотека туннэ Ижкарын 7 интыын ужа. Та югдур лыдӟисьмы понна но могӟет луэ. Соин валче ужан ӧрмес ӧжытак воштоно луим: тросгес саклык висъяськом просветительской ужлы. Лыдӟисьмы но али егитомиз, школаын дышетскисьёс понна ӧсъёсмы усьтэмын. Соослы пӧртэм ужрадъёс ортчытъяськом: пӧртэм акциос, вожвылъяськонъёс, тодмо адямиосын пумиськонъёс но мукет.  Озьы асьмелэсь лыдӟисьмес будэтӥськом. Одӥгез адскымон проектмы - Национальной электронной библиотека (НЭБ). Али отын 25 сюрслэсь тросгес документъёс оцифровать карыса поттэмын. Со - книгаос, журнал-газетъёс, статьяос но мукет. НЭБ-лэн валтӥсь ужпумез - нырысь ик шаертодонъя документъёсыз лыдӟись доры вуттон. Тодосчиос, шаертодонэн вырисьёс, озьы ик журналистъёс, литературоведъёс ӟеч кылъёс гинэ верало та ресурс сярысь. Кинлэн ки улаз Интернетэз вань, соос котькыӵе вакытэ быгато НЭБ-ысь быдэс документэз учкыны. Та сяна, сайтамы озьы ик трос мукет пайдаё ресурсъёс поттэмын.Озьы туала вакытэ огшоры книга вӧзы электронноез вуиз. Та пумысен пӧртэм вераськонъёс трос. Электронной книгалэн, мынам малпамея, одӥг бадӟым умой палыз: трос инты уг басьты, шрифтсэ ачидъя тупатыны луонлык вань. Озьы ке но бумага яке электрон книгаез быръёды шуыса юамлы тросэз егитъёс бумага книгаез быръё. Со бордаз кыске аспӧртэм зыныныз, бамъёслэн ӵаштыртэменызы. Мон жадисько электронноезлэсь. Огшоры книгаез кие кутӥськод ке, мылкыд ик капчия, мукет дуннее вуиськод кадь. Мон туж оскисько, книга адямилы лулпуш дуннезэ мургес но паськытгес карыны юрттэ шуыса. Туала нылпиос мукет книгаосты лыдӟо. Соослэн геройзы - Гарри Поттер, нош милям Тимур вал. Шуг вераны, малы али нылпиос мистикаез, фентезиез ярато. Мынам малпамея, отын кышкытэз но вань - зэмос улонысь пегӟон. Умой-а со, урод-а, шуг вераны. Аслам но нылпиосы ас вакытаз сыӵе книгаосыз лыдӟизы. Озьы ке но дорамы классика книгаос трос гинэ. Дагестанын њуч культуралы сћзем фестивальын.Библиотекаез данъян но дунъян- Вань-а библиотекалэн азьпал улонэз? Мон оскыса верасько: вань. Библиотекаосын устоесь, валась адямиос ужало ке, лыдӟисьлэн сюлэмаз соос котьку сюрес шедьтозы. Россиын Библиотекаослэсь нуналзэс пусъён, мынам валамея, библиотекаез гажан, данъян праздник луэ. Озьы ик лыдњиськон юртлэсь калык понна ужамзэ дунъян. Соин ик та библиотекаослэн гинэ праздниксы шуыса мон уг лыдъяськы. Берло 3 арзэ сое сӥё-дано пусйимы Кун Кенешлэн залаз. Та нуналэ ми одно ӟечкыласьком, данъяськом тужгес умой ужасьёсмес. Кылем арын ортчытӥмы выль ужрад - «Даритель года».  Озьы ми тау кареммес возьматыны тыршим соослы, кин юрттӥз библиотекамылэсь фондзэ узырмытыны, азинтыны. Оскисько, со котькуд аре радъяськись сям-йылоллы пӧрмоз шуыса. Нош туэ праздникез пусйыны мыномы Глазове В. Короленко нимо библиотекае. Солы 150 ар тырме, люкаськозы вань ёросъёсысь библиотекарьёс.Асьме коллективен гинэ ми тыршиськом кытчы ке но экскурсие потаны, пайдалыко шутэтскыны. Кызьы верало: огъя тодон-валанмес паськытатыны. Нялтас вераса, Национальной библиотека радъя тунсыко ужрад: шоркаретӥ Сергей Жилин шаерчиен ӵош пыдын ветлыса литературной экскурсия. Озьы ик али кутскиськом ини дасяськыны вуоно арын библиотекамылэн 100 ар тырмонэзлы. Азьланез сярысь вераса, выль юртэ потӥмы ке, эшшо но золгес ужано луоз. Возьматоно, библиотекаез пуктыны коньдон юнме быдтэмын ӧй вал шуыса. Малпанъёсмы трос, мылкыдмы, кужыммы но тырмоз. Ижын В. Ар-Серги но С. Жилин писательёсын пумиськон.Льӧль малпанэ быдэсмиз- Берло аръёсы пушкам лушкем малпан улӥз: Берлинлэн ульчаетӥз «Вунонтэм полкен» ортчыны. Туэ льӧль малпанэ быдэсмиз! Матрёна Никоновна но Павел Степанович Краснопёровъёс - ӵужанае но ӵужатае - монэным ӵош Берлинлэн урамтӥз ортчизы - портретъёссэс нуи. Огыр-бугыр вал мылкыды: шумпотон, ӝожомон,  данъяськон. Ӵужатае ивортэк ышиз, нош ӵужанае быдэс улонзэ кузпалзэ возьмаз, огназ 4 нылпи будэтӥз. Соос - мынам вормисьёсы! Мынам но, быдэс семьяелэн но.Кузпалэным Владимир Леонидовичен 2 нылпиосмес будэтӥм. Котькыӵе жадемын мед луом, ӝытазе изён азямы одно шара лыдӟиськылӥм. Нылы туж яратӥз книгаез. Нош бадӟымгес луэмез бере ачиз шара лыдӟыны кутскиз, монэ кылзыны косылӥз. Пие книгаен ӧжытгес ик пукылӥз, но быдэ вуэмъяз аслыз тунсыко лыдӟиськон шедьтӥз. Али солы матынгес луиз электронной книга. Шутэтскыкум ачим но книга киям кутӥсько. Гуртын будэм адямиез музъем ас бордаз кыске ик, лэся. Тани мон но сад-бакчаям сюлмысьтым бергасько, пӧртэм пумо сяська будэтӥсько.Наталия Самсонова  